Baineadh siar asam an tseachtain seo nuair a chonaic mé gur fhógair na húdaráis sláinte i Meiriceá go bhféadfadh daoine a fuair an vacsaín in aghaidh COVID a gcuid mascanna a chaitheamh in aer agus iad taobh amuigh, agus fiú taobh istigh i go leor cásanna. Beidh dualgas ar dhaoine ceann a chaitheamh ar eitleán mar shampla, agus in ospidéil.
Dúradh go raibh súil go spreagfadh an fógra tuilleadh daoine chun an vacsaín a fháil.
An chéad smaoineamh a bhí agam nár gur deá-scéala a bhí ann. Comhartha go raibh muid ar fad ar an mbóthar ceart agus gur gearr go mbeadh an fógra céanna á dhéanamh anseo. Is iontach an faoiseamh é sin.
Tá na sonraí agus taighde ag teacht isteach de réir a chéile a thaispeánann go bhfuil na vacsaíní ag obair. Agus ba cheart go mbeadh luach saothair ag na daoine a fuair é, nuair atá an t-eolas seo againn. Má mhothaíonn daoine nach bhfuil tada ag athrú dóibh tar éis vacsaín a fháil, go háirithe daoine óga, ní bheadh an oiread céanna bíse orthu an turas a dhéanamh.
Is contúirt é sin don imdhíonacht tréada, a bhí chomh luachmhar sin an t-am seo anuraidh ag go leor, ach mo léan, nuair is féidir an imdhíonacht seo a bhaint amach go sábháilte le vacsaín, níl aon spéis acu ann.
Agus seo í an fhadhb mhór leis an bhfógra seo. Tá Joe Biden agus Anthony Fauci ag braith ar dhaoine a roghnaigh gan vacsaín a fháil a bheith ionraic. Na daoine a roghnaigh gan aon aird a thabhairt ar réasún ná ar eolaíocht nuair a roghnaigh siad gan masc a chaitheamh. Na daoine céanna atá breá éirimiúil ach a roghnaigh bréaga a shlogadh mar gheall gur luí sé lena bpolaitíocht. Táimid anois ag braith ar na daoine seo chun masc a chaitheamh.
Cé go raibh sodar faoin vacsaín i Meiriceá, tá go leor fós nach bhfuil sí faighte acu. Tá go leor de na daoine seo ag obair in áiteanna cosúil le siopaí gan mórán cosanta ón té a roghnaíonn siúl isteach gan masc. Tá daoine ann a bhfuil córais imdhíonachta atá lag acu nach bhfuil in ann aon vacsaín a thógáil, agus atá ag braith orainne é sin a dhéanamh dóibh, chun iad a choinneáil folláin agus beo.
Ní féidir a rá go bhfuil an dlúthpháirtíocht shóisialta seo ag cur isteach ar na daoine a roghnaigh taobhú le polaitíocht Donald Trump. Ní féidir glacadh leis mar sin go bhfágfaidh siad orthu a masc, go háirithe nuair a dhiúltaigh siad é a chur orthu an chéad lá riamh.
Mar sin, cé go bhfuil an vacsaín faighte agam féin, agus cé gur bhreá liom dul isteach i dteach ósta pacáilte lán le daoine agus le frídíní agus an oíche a chaitheamh ag caint agus ag gáire, is oth liom a rá nach mbeadh mé ar mo shuaimhneas fós é sin a dhéanamh, fiú dá mba rud é gur i Meiriceá a bhí mé, agus lánchead tugtha dom. Tá an iomarca daoine mí-ionraic fós amuigh ansin nach bhfuair í.
Scéalta Eile
‘Éilíonn tagairtí Shéamuis Barra Uí Shuilleabháin don ghalar dubhach anailís, caint, agus comhrá’
‘Cén fáth nach bhfuil muid ag tabhairt an tseans chéanna vacsaínithe do ghasúir?’
‘Tá beatha á chur i mbaol le go mbeidh FSS in ann cúpla euro a shábháil’
‘Tá a fhios ag an rialtas go maith nach stopfaidh muintir na hÉireann ag ól’
“Tá an tAifreann thart, imígí faoi shíocháin…”
Nós
Is iris chultúir í NÓS a thugann léargas beoga Gaelach ar an saol thart orainn. Tá muid anseo chun spraoi, machnamh agus gníomh a spreagadh.